Europos Parlamento ir Tarybos reglamentas (EB) Nr. 1059/2003
2003 m. gegužės 26 d.
dėl bendro teritorinių statistinių vienetų klasifikatoriaus (NUTS) nustatymo
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnį,
atsižvelgdami į Komisijos pasiūlymą [1],
atsižvelgdami į Europos ekonomikos ir socialinių reikalų komiteto nuomonę [2],
atsižvelgdami į Regionų komiteto nuomonę [3],
laikydamiesi Sutarties 251 straipsnyje nustatytos tvarkos [4],
kadangi:
(1) Statistinių duomenų naudotojai reiškia vis didėjantį statistikos duomenų suderinimo poreikį, kad visoje Europos Sąjungoje būtų palyginami duomenys. Kad vidaus rinka tinkamai funkcionuotų, reikalingi statistikos standartai, taikytini nacionalinių ir Bendrijos statistinių duomenų rinkimui, perdavimui ir skelbimui, kad visiems vienos bendros rinkos dalyviams būtų pateikti palyginamieji statistiniai duomenys. Šiame kontekste klasifikatoriai yra svarbi priemonė rinkti, kompiliuoti ir platinti palyginamuosius statistinius duomenis.
(2) Regioniniai statistiniai duomenys yra Europos statistikos sistemos kertinis akmuo. Ji yra naudojama daugeliui tikslų. Daug metų Europos regioniniai statistiniai duomenys buvo renkami, kompiliuojami ir platinami remiantis bendru regioniniu klasifikatoriumi, vadinamu "Teritorinių statistinių vienetų nomenklatūra" (toliau - NUTS). Dabar šį regioninį klasifikatorių yra tikslinga įtvirtinti teisinėje bazėje ir nustatyti aiškias taisykles būsimiems šio klasifikatoriaus pakeitimams. NUTS klasifikatorius neturi trukdyti atsirasti kitiems suskirstymams ir klasifikatoriams.
(3) Atitinkamai, visi Komisijai perduodami valstybių narių statistiniai duomenys, kurie yra suskirstyti pagal teritorinius vienetus, turėtų būti klasifikuojami pagal NUTS klasifikatorių, jei tinka.
(4) Komisija, analizuodama ir platindama duomenis, turėtų, kai kuriais atvejais, taikyti NUTS klasifikatorių visiems statistiniams duomenims, klasifikuojamiems pagal teritorinius vienetus.
(5) Regioninė statistika turi būti skirtingų lygių, atsižvelgiant į šių statistinių duomenų tikslą nacionaliniu ir Europos lygiu. Tikslinga, kad būtų bent trys tikslūs hierarchiniai lygiai Europos regioniniame NUTS klasifikatoriuje. Valstybės narės galėtų turėti daugiau NUTS lygių, jei, jų manymu, tai yra būtina.
(6) Informacija apie dabartinę NUTS 3 lygio regionų teritorinę sudėtį yra reikalinga, kad būtų tinkamai administruojamas NUTS klasifikatorius ir dėl to ji turėtų būti nuolat teikiama Komisijai.
(7) Objektyvūs regionų nustatymo kriterijai yra būtini užtikrinti nešališkumą kompiliuojant ir naudojant regioninę statistiką.
(8) Regioninės statistikos naudotojams yra svarbu, kad laikui bėgant nomenklatūra išliktų stabili. Dėl to NUTS klasifikatorius neturi būti iš dalies keičiamas pernelyg dažnai. Šis reglamentas užtikrins didesnį nuostatų stabilumą laikui bėgant.
(9) Regioninės statistikos palyginamumas reikalauja, kad regionai būtų palyginamo dydžio pagal gyventojų skaičių. Siekiant šio tikslo, NUTS klasifikatorius turi būti pataisytas taip, kad regioninė struktūra pagal gyventojų skaičių taptų vienalytiškesnė.
(10) Taip pat turi būti atsižvelgta ir į tikrąją politinę, administracinę ir institucinę padėtį. Neadministraciniai vienetai turi atspindėti ekonomines, socialines, istorines, kultūrines, geografines ar aplinkos sąlygas.
(11) Turėtų būti nuoroda į "gyventojų skaičiaus" sąvokos apibrėžimą, kuriuo remiasi klasifikatorius.
(12) NUTS klasifikatorius taikomas tik valstybių narių ekonominei teritorijai ir neaprėpia visos teritorijos, kuriai taikoma Europos bendrijos steigimo sutartis. Dėl to jo taikymas Bendrijos tikslams turės būti įvertintas kiekvienu konkrečiu atveju. Kiekvienos šalies ekonominei teritorijai, kaip apibrėžta Komisijos sprendime 91/450/EEB [5], priklauso taip pat eksteritorialūs anklavai, susidedantys iš ekonominės teritorijos dalių, kurios negali būti priskirtos tam tikram regionui (oro erdvė, teritoriniai vandenys, kontinentinis šelfas, teritoriniai anklavai, visų pirma, ambasados, konsulatai ir karinės bazės, už šalies kontinentinio šelfo ribų tarptautiniuose vandenyse esantys naftos, gamtinių dujų ir kt. ištekliai, kuriuos eksploatuoja teritorijos subjektai). NUTS klasifikatoriuje turi būti numatytos statistinės galimybės ir šiam eksteritorialiniam anklavui.
(13) Dėl NUTS klasifikatoriaus pakeitimų teks glaudžiai tartis su valstybėmis narėmis.
(14) Valstybės narės negali deramai pasiekti siūlomų veiksmų tikslų, konkrečiai - regioninės statistikos suderinimo, ir todėl jų geriau siekti Bendrijos lygio veikla, Bendrija gali patvirtinti priemones remdamasi Sutarties 5 straipsnyje nustatytu subsidiarumo principu. Pagal tame straipsnyje nustatytą proporcingumo principą, šio reglamento taikymo sritis neapima daugiau, nei yra būtina nustatytam tikslui pasiekti.
(15) Šiame reglamente nustatytas NUTS klasifikatorius turi pakeisti "Teritorinių statistinių vienetų nomenklatūrą (NUTS)", kurią iki šios dienos nustatė Europos Bendrijų statistikos tarnyba kartu su nacionaliniais statistikos institutais. Dėl to visos Bendrijos aktuose esančios nuorodos į "Teritorinių statistinių vienetų nomenklatūrą (NUTS)", dabar turėtų būti aiškinamos kaip nuorodos į šiame reglamente nustatytą NUTS klasifikatorių.
(16) 1997 m. vasario 17 d. Tarybos reglamentas (EB) Nr. 322/97 dėl Bendrijos statistikos [6] yra šio reglamento nuostatų pagrindas.
(17) Priemonės, reikalingos šiam reglamentui įgyvendinti, turėtų būti patvirtintos remiantis 1999 m. birželio 28 d. Tarybos sprendimu Nr. 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką [7].
(18) Dėl šio reglamento buvo konsultuotasi su Statistikos programų komitetu, įsteigtu Tarybos sprendimu 89/382/EEB, Euratomas [8], minėto sprendimo 3 straipsnyje nustatyta tvarka,
PRIĖMĖ ŠĮ REGLAMENTĄ:
1 straipsnis
Dalykas
1. Šio reglamento tikslas - sukurti bendrą teritorinių statistinių vienetų klasifikatorių, toliau - "NUTS", kad būtų užtikrintas suderintos regioninės statistikos rinkimą, kompiliavimą ir platinimą Bendrijoje.
2. I priede nustatytas NUTS klasifikatorius pakeičia "Teritorinių statistinių vienetų nomenklatūrą (NUTS)", kurią nustatė Europos Bendrijų statistikos tarnyba kartu su valstybių narių nacionaliniais statistikos institutais.
2 straipsnis
Struktūra
1. Kaip apibrėžta Sprendime 91/450/EEB, NUTS klasifikatorius padalina valstybių narių ekonominę teritoriją į teritorinius vienetus. Kiekvienam teritoriniam vienetui jis suteikia konkretų kodą ir pavadinimą.
2. NUTS klasifikatorius yra hierarchinis. Jis kiekvieną valstybę narę suskirsto į NUTS 1 lygio teritorinius vienetus, šie yra toliau skirstomi į NUTS 2 lygio teritorinius vienetus, o pastarieji - į NUTS 3 lygio teritorinius vienetus.
3. Tačiau konkretus teritorinis vienetas gali būti priskirtas keliems NUTS lygiams.
4. Tuo pačiu NUTS lygiu du skirtingi tos pačios valstybės narės teritoriniai vienetai negali turėti tokio paties pavadinimo. Jei du skirtingų valstybių narių teritoriniai vienetai turi tą patį pavadinimą, šalia jo užrašomas šalies kodas.
5. Kiekviena valstybė narė dar gali turėti smulkesnį, pačios nustatytą hierarchinį NUTS 3 lygio teritorinių vienetų suskirstymą. Per du metus nuo šio reglamento įsigaliojimo dienos, Komisija, pasitarusi su valstybėmis narėmis, pateikia Europos Parlamentui ir Tarybai komunikatą dėl tikslingumo parengti Europos taisykles dėl smulkesnių NUTS klasifikatoriaus lygių.
3 straipsnis
Klasifikavimo kriterijai
1. Esami valstybių narių administraciniai vienetai sudaro pirmą kriterijų, skirtą teritorinių vienetų sąvokos apibrėžimui.
Taigi "administracinis vienetas" yra geografinė teritorija su administracine valdžia, kuri turi galią priimti tos srities administracinius ar veiklos sprendimus pagal valstybės narės teisinę ir institucinę struktūrą.
2. Siekiant nustatyti, kuriam NUTS lygiui turi būti priskirta atitinkama valstybės narės administracinių vienetų klasė, atsižvelgiama į valstybės narės administracinių vienetų klasės vidutinį gyventojų skaičių, remiantis šiais gyventojų skaičiaus ribiniais dydžiais:
Lygis | Mažiausias | Didžiausias |
NUTS 1 | 3 milijonai | 7 milijonai |
NUTS 2 | 800000 | 3 milijonai |
NUTS 3 | 150000 | 800000 |
Jeigu visos valstybės narės gyventojų skaičius yra mažesnis, nei tam tikro NUTS lygio minimalus dydis, visa valstybė narė yra priskiriama vienam to NUTS lygio teritoriniam vienetui.
3. Šiame reglamente teritorinio vieneto gyventojais laikomi tie asmenys, kurie šioje teritorijoje turi savo įprastą gyvenamąją vietą.
4. NUTS klasifikatoriuje naudojami esami administraciniai vienetai yra pateikti II priede. II priedo pakeitimai yra priimami pagal 7 straipsnio 2 dalyje nustatytą reguliavimo tvarką.
5. Jei pagal 2 straipsnio dalyje išvardytus kriterijus valstybėje narėje nėra administracinių vienetų, atitinkančių tam tikrą NUTS lygį, šis NUTS lygis yra sukuriamas agreguojant šalia esančius mažesnius administracinius vienetus. Atliekant tokį agregavimą, atsižvelgiama į tokius svarbius kriterijus kaip geografinės, socialinės ekonominės, istorinės, kultūrinės ar aplinkos sąlygos.
Šie agreguoti vienetai toliau yra vadinami "neadministraciniais vienetais". Valstybės narės neadministracinių vienetų dydis turi atitikti 2 straipsnio dalyje nustatytas gyventojų skaičiaus ribas tam tikrame NUTS lygyje.
Pagal 7 straipsnio 2 dalyje nustatytą reguliavimo tvarką atskiri neadministraciniai vienetai gali vis dėlto nukrypti nuo nustatyto ribinio gyventojų skaičiaus, atsižvelgiant į tam tikras jų geografines, socialines ekonomines, istorines, kultūrines ar aplinkos sąlygas, ypatingai salose ir atokiausiuose regionuose.
4 straipsnis
NUTS sudedamosios dalys
1. Per šešis mėnesius nuo šio reglamento įsigaliojimo dienos, Komisija, remdamasi valstybių narių jai atsiųsta informacija, paskelbia kiekvieno NUTS 3 lygio teritorinio vieneto mažesnių administracinių vienetų sudedamąsias dalis, kaip nustatyta III priede.
III priedo pakeitimai priimami remiantis 7 straipsnio 2 dalyje nustatyta reglamentavimo tvarka.
2. Per pirmus šešis kiekvienų metų mėnesius valstybės narės praneša Komisijai apie visus praėjusių metų sudedamųjų dalių pokyčius, kurie gali lemti NUTS 3 lygio ribas, ir, Komisijos prašymu, šiuos duomenis perduoda elektroniniu būdu.
5 straipsnis
NUTS pakeitimai
1. Valstybės narės praneša Komisijai apie:
a) visus administraciniuose vienetuose įvykusius pakitimus, kurie gali turėti įtakos I priede išdėstytam NUTS klasifikatoriui arba II ir III priedų turiniui;
b) visus kitus pokyčius nacionaliniu lygiu, kurie gali turėti įtakos NUTS klasifikatoriui remiantis 3 straipsnyje nustatytais klasifikavimo kriterijais.
2. NUTS 3 lygio ribų pasikeitimai, atsiradę dėl pokyčių mažesniuose administraciniuose vienetuose, kaip nustatyta III priede:
a) nėra laikomi NUTS pakeitimais, jei atitinkamų NUTS 3 lygio teritorinių vienetų gyventojų skaičius kinta vienu ar mažiau nei vienu procentu;
b) yra laikomi NUTS pakeitimais, jei pagal šio straipsnio 3 dalį NUTS 3 lygio teritorinių vienetų gyventojų skaičius kinta daugiau nei vienu procentu.
3. NUTS pakeitimai, susiję su valstybės narės neadministraciniais vienetais, kaip nustatyta 3 straipsnio 5 dalyje, gali būti atliekami, jei šie pakeitimai sumažina atitinkamame NUTS lygyje gyventojų skaičiaus nukrypimą nuo standarto visuose ES teritoriniuose vienetuose.
4. NUTS klasifikatoriaus pakeitimai priimami antroje kalendorinių metų pusėje, laikantis 7 straipsnio 2 dalyje nustatytos reglamentavimo tvarkos, ne dažniau nei kas trejus metus, remiantis 3 straipsnyje nustatytais kriterijais. Nepaisant to, jei buvo iš esmės reorganizuota atitinkama valstybės narės administracinė struktūra, NUTS klasifikatoriaus pakeitimai gali būti priimami dažniau nei kas trejus metus.
Pirmiau šioje straipsnio dalyje išvardytos Komisijos įgyvendinimo priemonės, susijusios su duomenų perdavimu Komisijai, įsigalioja antrųjų metų nuo jų priėmimo sausio 1 d.
5. Atlikus NUTS klasifikatoriaus pakeitimą, suinteresuota valstybė narė perduoda Komisijai naujo regioninio suskirstymo laiko eilutę, ja pakeisdama anksčiau siųstus duomenis. Laiko eilutės sąrašas ir jos trukmė yra pateikiama laikantis 7 straipsnio 2 dalyje nustatytos reglamentavimo tvarkos, atsižvelgiant į jų įgyvendinamumą. Ši laiko eilutė yra pateikiama per dvejus metus nuo NUTS klasifikatoriaus pakeitimo.
6 straipsnis
Valdymas
Komisija imasi visų priemonių, būtinų užtikrinti nuoseklų NUTS klasifikatoriaus valdymą. Visų pirma, šios priemonės galėtų būti:
a) NUTS paaiškinimų rengimas ir jų atnaujinimas;
b) problemų, atsirandančių įgyvendinant NUTS valstybių narių teritorinių vienetų klasifikatoriuose, nagrinėjimas.
7 straipsnis
Procedūra
1. Komisijai padeda Statistikos programų komitetas, įsteigtas pagal Sprendimo 89/382/EEB, Euratomas 1 straipsnį (toliau - Komitetas).
2. Tais atvejais, kai daroma nuoroda į šią straipsnio dalį, taikomi Sprendimo 1999/468/EB 5 ir 7 straipsniai, atsižvelgiant į jo 8 straipsnio nuostatas.
Sprendimo 1999/468/EB 5 straipsnio 6 dalyje nustatytas laikotarpis yra trys mėnesiai.
3. Komitetas patvirtina savo darbo tvarkos taisykles.
8 straipsnis
Ataskaitos teikimas
Praėjus trejiems metams nuo šio reglamento įsigaliojimo, Komisija pateikia Europos Parlamentui ir Tarybai jo įgyvendinimo ataskaitą.
9 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gegužės 26 d.